**TÁJÉKOZTATÓ**

**a 2021/2022. nevelési évre vonatkozó bölcsődei felvétel eljárásrendjéről**

**Tisztelt Hegyvidéki Szülők!**

Tájékoztatjuk Önöket, hogy a járványügyi helyzetre való tekintettel a 2021/2022-es nevelési évre vonatkozó bölcsődei felvételi kérelmeket elektronikus úton, április 13. és 20. között lehet benyújtani a https://eugyintezes.hegyvidek.hu/ oldalon keresztül.

**Hegyvidéki Bölcsődék**

Az elmúlt években a Hegyvidéki Önkormányzat folyamatosan bővítette a bölcsődei férőhelyeket annak érdekében, hogy minden XII. kerületi kisgyermek számára biztosítani tudja a bölcsődei elhelyezést.

A Hegyvidéki Önkormányzat három saját bölcsődéjében, valamint a Bíró utcai Bölcsődében 15 férőhelyen, az intézménnyel kötött szerződés alapján biztosítja a gyermekek nappali ellátását.

A bölcsődék elérhetőségei:

* Svábhegyi Bölcsőde

1121 Budapest, Mártonhegyi út 4.  
Tel.: +36 1 395 8975

* Zugligeti Bölcsőde

1125 Budapest, Zalai út 2.  
Tel.: +36 1 392 0325

* Krisztinavárosi Bölcsőde

1122 Budapest, Ráth György u. 18-20.  
Tel.: +36 1 355 0019

* Bíró utcai Bölcsőde

1122 Budapest, Bíró utca 3.  
Tel.: +36 1 355 2019

A Bíró utcai Bölcsőde nem az Önkormányzat fenntartásában működő intézmény, az itt fizetendő térítési díj összegét a Budapest XII. kerületi állandó lakóhellyel rendelkezők esetében az Önkormányzat havi 15 000 forinttal támogatja.

A bölcsődei kérelemben a Szülő megjelölheti a kívánt bölcsődét, illetve sorrendet állíthat fel a bölcsődék között, amelyet az elbírálás során figyelembe veszünk. Szeretnénk azonban tájékoztatni Önöket, hogy csak rendelkezésre álló szabad férőhely esetén tudjuk biztosítani az első helyen megjelölt bölcsődében a gyermek elhelyezését.

**Az e-ügyintézés regisztrációja:**

Az elektronikus ügyintézés, ezen belül a bölcsődei jelentkezés online benyújtása is, előzetes regisztrációhoz kötött. A regisztrációt az Önkormányzat e-ügyintézés portálján, a https://eugyintezes.hegyvidek.hu/ oldalon, az adatok feltöltésével kell megkezdeni, majd az előzetes regisztrációt követően a szülőnek azonosítania kell magát.

Az azonosítás elvégezhető Ügyfélkapu segítségével, amelyhez a regisztráló szülőnek az első belépés alkalmával a „Belépés Magyarország.hu” opciót kell választania. Ha nem rendelkezik Ügyfélkapuval, be kell fáradnia a Polgármesteri Hivatal Ügyfélszolgálatára, ahol – a személyazonosító okmányok bemutatásával – megtörténik a regisztráció véglegesítése.

A jogosultsághoz szükséges azonosítást követően a szülő számára nem csak a bölcsődei beiratkozás, de az Önkormányzat egyéb elektronikusan intézhető ügyei is elérhetővé, elintézhetővé válnak, mint pl. óvodai beiratkozás, parkolási engedély intézése, adófizetés.

**Elektronikus bölcsődei jelentkezés folyamata:**

A bölcsődei jelentkezés elektronikus felülete 2021. április 13. és 20. között lesz elérhető a szülők számára a <https://eugyintezes.hegyvidek.hu/oldalon>.

Az elektronikus jelentkezés a belépés után a bölcsődei jelentkezés gombra kattintva kezdhető el. Az online űrlap kitöltése során csatolni kell a védőnői igazolást.

Az űrlap elküldése után a bölcsődei jelentkezést a rendszer továbbítja – a kérelmek összesítését végző – Népjóléti Iroda részére. A kérelemről az Alpolgármester dönt, amelyről a szülő elektronikus formában értesül.

Abban az esetben, ha kérdése van a Hegyvidéki Önkormányzat e-ügyintézés portáljához tartozó regisztrációval, belépéssel vagy egyéb ügyintézéssel kapcsolatban, munkatársaink segítségét a  
(+36 1) 224-5900 telefonszámon, az 5104-es, vagy az 5396-os melléken kérheti.

Amennyiben a bölcsődei felvételi eljárással, a benyújtandó dokumentumokkal kapcsolatban merül fel kérdése, a Népjóléti Iroda munkatársai készséggel állnak rendelkezésére a (+36 1) 224-5900-es telefonszám 5111, 5146, 5154 mellékein, a 224-5932-es telefonszámon, valamint a 06/70-938-8475, a 06/70-938-8511, a 06/70-938-8478, a 06/70-938-8476-os mobilszámokon.

Budapest Hegyvidék, 2021. március 4.